钦定古今图书集成/理学汇编/学行典/第233卷 > 刘向说苑 > 《敬慎》
## 钦定古今图书集成/理学汇编/学行典/第233卷 > 刘向说苑 > 《敬慎》

修身正行，不可以不慎。嗜欲使行亏，谗谀乱正心，众
口使意回。忧患生于所忽，祸起于细微，污辱难湔洒，
败事不可复追。不深念远虑，后悔当几何！夫徼幸者，
伐性之斧也；嗜欲者，逐祸之马也；谄谀者，穷辱之舍
也；取虐于人者，趋祸之路也。故曰：“去徼幸，务忠信，节
嗜欲，无取虐于人，则称为君子，名声常存。”怨生于不
报，祸生于多福，安危存于自处，不困在于蚤豫，存亡
在于得人。慎终如始，乃能长久。能行此五者，可以全
身。己所不欲，勿施于人，是谓要道也。

颜回将西游，问于孔子曰：“何以为身？”孔子曰：“恭敬忠
信，可以为身。恭则免于众，敬则人爱之，忠则人与之，
信则人恃之。人所爱，人所与，人所恃，必免于患矣。可
以临国家，何况于身乎？故不比数而比疏，不亦远乎？
不修中而修外，不亦反乎？不先虑事，临难乃谋，不亦
晚乎！”

凡司其身，必慎五本：“一曰柔以仁。二曰诚以信。三曰
富而贵，毋敢以骄人。四曰恭以敬。五曰宽以静。”思此
五者，则无凶命。用能治敬以助天时，凶命不至而祸
不来。敬人者，非敬人也，自敬也；贵人者，非贵人也，自
贵也

《笃行部·名贤列传一》